title: Provedbena uredba Komisije (EU) 2018/1048 оd 18. srpnja 2018. o utvrđivanju zahtjeva uporabe zračnog prostora i operativnih postupaka za navigaciju temeljenu na performansama

text:
                  26.7.2018

                  HR

                  Službeni list Europske unije

                  L 189/3

         PROVEDBENA UREDBA KOMISIJE (EU) 2018/1048
         оd 18. srpnja 2018.
         o utvrđivanju zahtjeva uporabe zračnog prostora i operativnih postupaka za navigaciju temeljenu na performansama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 8.b stavak 6.,
         budući da:

                     (1)

                     Kontinuiran rast zrakoplovstva sve više otežava upotrebu raspoloživog zračnog prostora, pa je sve izraženija potreba da ga se upotrebljava što učinkovitije i djelotvornije. Upravljanje zračnim prometom i usluge u zračnoj plovidbi (ATM/ANS) s primjenom navigacije temeljene na performansama (PBN) može donijeti koristi za sigurnost, kapacitet i učinkovitost jer se tako optimiraju rute usluga u zračnom prometu i postupci instrumentalnog prilaženja. Kako bi se ostvarile te koristi i poboljšao rad Europske mreže za upravljanje zračnim prometom, trebalo bi utvrditi usklađene zahtjeve za uporabu zračnog prostora i operativne postupke s obzirom na PBN.

                     (2)

                     Ti zahtjevi i postupci za PBN trebali bi se temeljiti na pravilima koje je izradila Međunarodna organizacija civilnog zrakoplovstva (ICAO), a njihova bi provedba trebala biti u skladu s Globalnim planom zračne plovidbe ICAO-a (2) i europskim glavnim planom ATM-a (3).

                     (3)

                     U Prilogu Provedbenoj uredbi Komisije (EU) br. 923/2012 (4) i osobito njegovoj točki SERA.5015(a), Prilogu III. Uredbi Komisije (EU) br. 965/2012 (5) i osobito njegovoj točki ORO.GEN.110(d), članku 9. stavku 1. Uredbe Komisije (EZ) br. 216/2008, kako je proveden Prilogom I. Uredbe Komisije (EU) br. 452/2014 (6), a osobito točkom TCO.205 tog Priloga, zahtijeva se da je zrakoplov opremljen, a letačka posada primjereno kvalificirana za operacije na planiranoj ruti ili za planirani postupak. Te bi zahtjeve trebalo dopuniti zahtjevima u pogledu uporabe zajedničkog zračnog prostora u kojima su određeni odgovarajući postupci i rute letenja.

                     (4)

                     Očekuje se da će se uvođenjem PBN-a u vrlo prometne završne kontrolirane oblasti, kako se zahtijeva Provedbenom uredbom Komisije (EU) br. 716/2014 (7), povećati preciznost prilazne putanje i olakšati sekvenciranje redoslijeda prometa u ranijoj fazi, a to bi omogućilo smanjenje potrošnje goriva i učinka na okoliš u fazama silaska i prilaženja. Kako bi se olakšala provedba, zahtjevi iz ove Uredbe trebali bi biti dosljedni zahtjevima iz Provedbene Uredbe (EU) br. 716/2014.

                     (5)

                     Trebalo bi poticati upotrebu satelitskih sustava za poboljšavanje signala (SBAS), osobito u obliku Europskog geostacionarnog navigacijskog sustava (EGNOS), jer analize sigurnosti i troškovne učinkovitosti govore u prilog uspostavljanju pristupâ s propisanim minimumima za učinkovitost lokalizatora s vertikalnim vođenjem (LPV). Međutim, operacije s drugim PBN sposobnostima trebalo bi olakšati tako što će se uz minimume za LPV propisati i drugi minimumi.

                     (6)

                     Pri izradi plana poboljšanja europske mreže ruta upravitelj mreže iz Uredbe Komisije (EU) br. 677/2011 (8) dužan se, u skladu s tom Uredbom, oslanjati na proces kooperativnog donošenja odluka. Prema tome, kad je riječ o pružanju ATM-a/ANS-a u skladu s tom uredbom, upravitelj mreže trebao bi se koordinirati s pružateljima ATM-a/ANS-a, prije svega kako bi se osigurao da su rute ATS-a koje se koriste za potrebe prelaska na rutnu mrežu ili s nje u skladu sa specifikacijom ruta standardnog instrumentalnog odlaska (SID) i standardnog instrumentalnog dolaska (STAR).

                     (7)

                     Zahtjevi za pružatelje ATM-a/ANS-a koji se odnose na uvođenje PBN-a utvrđeni u ovoj Uredbi trebali bi konkretno obuhvaćati odgovarajuće zahtjeve za uvođenje postupaka trodimenzionalnog (3D) prilaženja i, ako su ih ti pružatelji uspostavili, SID ili STAR ruta. Propisivanje tih zahtjeva moglo bi, međutim, u određenim situacijama imati znatne štetne posljedice koje premašuju moguće koristi za sigurnost, kapacitet i učinkovitost. Zato bi pružatelji ATM-a/ANS-a u tim situacijama trebali imati pravo odstupiti od tih zahtjeva i umjesto toga podlijegati određenim alternativnim zahtjevima kojima se i dalje, u najvećoj mogućoj mjeri, postižu te koristi, a primjereniji su tim posebnim situacijama.

                     (8)

                     Usto, kako bi prijelaz bio siguran i nesmetan, pružatelji ATM-a/ANS-a trebali bi moći pružati usluge i na druge načine, ne samo pomoću PBN-a, i to razumno dugo i u skladu sa zahtjevima iz ove Uredbe. No zbog potrebe za racionalizacijom pružanja ATM-a/ANS-a i izbjegavanjem nepotrebnih troškova, ponajprije za korisnike zračnog prostora, zbog postojanja višestrukih slojeva u navigacijskoj infrastrukturi, od 1. lipnja 2030. to im više ne bi trebalo biti dopušteno, osim ako je riječ o mjerama za izvanredne situacije.

                     (9)

                     Radi sigurnosti bi prijelaz na pružanje ATM-a/ANS-a pomoću PBN-a trebao biti nesmetan i koordiniran te u skladu sa zahtjevima iz ove Uredbe. Pružatelji ATM-a/ANS-a trebali bi zato pravodobno i djelotvorno poduzeti sve mjere da se to postigne. Mjere bi trebale uključivati utvrđivanje plana prijelaza, koji bi svaki pružatelj zatim trebao ažurirati tako da uzima u obzir sve bitne promjene koje se odnose na prijelaz. Te planove kao i svaku važnu promjenu planova koja može imati materijalni utjecaj na interese zainteresiranih strana trebalo bi utvrđivati nakon savjetovanja sa zainteresiranim stranama – kako bi se, prema potrebi, uvažila njihova stajališta – te nakon odobrenja nadležnog tijela – kako bi se osigurala sukladnost sa zahtjevima utvrđenima u ovoj Uredbi, a osobito u članku 4. stavku 1.

                     (10)

                     Iznimno, nakon provedbe zahtjeva za PBN iz ove Uredbe mogu se dogoditi situacije u kojima će pružateljima ATM-a/ANS-a, zbog neočekivanih razloga izvan njihove kontrole, biti nemoguće pružati usluge u skladu s tim zahtjevima. Ne dovodeći u pitanje obvezu tih pružatelja da poduzmu sve razumne mjere u svojoj moći kako bi se takve situacije izbjegle i kako bi se, ako se ipak dogode, što prije ponovno uspostavila sukladnost s tim zahtjevima, od njih bi zato trebalo zahtijevati da poduzimaju potrebne mjere za izvanredne situacije radi kontinuiranog i sigurnog pružanja usluga na druge načine, ponajprije upotrebom konvencionalnih navigacijskih postupaka.

                     (11)

                     Relevantnim je stranama potrebno dati dovoljno vremena da se usklade s ovom Uredbom. Zahtjev kojim se uređuje isključiva upotreba PBN-a trebao bi se primjenjivati od odgovarajućeg kasnijeg datuma tako da se omogući siguran i nesmetan prijelaz. Usto, određene bi se odredbe Priloga također trebale primjenjivati od odgovarajućeg kasnijeg datuma s obzirom na dodatno vrijeme koje je relevantnim stranama potrebno za prilagodbu tim zahtjevima.

                     (12)

                     Mjere propisane ovom Uredbom temelje se na mišljenju Europske agencije za sigurnost zračnog prometa u skladu s člankom 17. stavkom 2. točkom (b) i člankom 19. stavkom 1. Uredbe (EZ) br. 216/2008.

                     (13)

                     Mjere propisane ovom Uredbom u skladu su s mišljenjem Odbora osnovanog na temelju članka 5. Uredbe (EZ) br. 549/2004 Europskog parlamenta i Vijeća (9),

               DONIJELA JE OVU UREDBU:

            Članak 1.
            Predmet i područje primjene

               (1)   U ovoj se Uredbi utvrđuju zahtjevi uporabe zračnog prostora i operativni postupci za navigaciju temeljenu na performansama.

               (2)   Ova se Uredba primjenjuje na pružatelje usluga upravljanja zračnim prometom/usluga u zračnoj plovidbi (ATM/ANS) i operatore aerodroma (dalje u tekstu „pružatelji ATM-a/ANS-a”) koji su odgovorni za uvođenje postupaka instrumentalnog prilaženja ili ruta operativne usluge u zračnom prometu (ATS) i usluge pružaju u sljedećem zračnom prostoru:

                           (a)

                           iznad državnog područja na koje se primjenjuje Ugovor;

                           (b)

                           svakom drugom zračnom prostoru u kojem su države članice odgovorne za pružanje usluga zračnog prometa u skladu s člankom 1. stavkom 3. Uredbe (EZ) br. 551/2004 Europskog parlamenta i Vijeća (10).

            Članak 2.
            Definicije
            Za potrebe ove Uredbe primjenjuju se sljedeće definicije:

                        (1)

                        „navigacija temeljena na performansama (PBN)” znači navigacija temeljena na performansama kako je definirano u članku 2. stavku 5. Uredbe (EU) br. 965/2012;

                        (2)

                        „ruta ATS-a” znači ruta ATS-a kako je definirano u članku 2. stavku 46. Provedbene Uredbe (EU) br. 923/2012;

                        (3)

                        „postupak instrumentalnog prilaženja” znači postupak instrumentalnog prilaženja kako je definirano u članku 2. stavku 90. Provedbene Uredbe (EU) br. 923/2012;

                        (4)

                        „konvencionalni navigacijski postupci” znači rute ATS-a i postupci instrumentalnog prilaženja koji se temelje na upotrebi zemaljskih navigacijskih sredstava koja ne omogućuju sukladnost sa zahtjevima za PBN utvrđenima u ovoj Uredbi.

                        (5)

                        „instrumentalna uzletno-sletna staza” znači instrumentalna uzletno-sletna staza kako je definirano u točki 22. Priloga I. Uredbi Komisije (EU) br. 139/2014 (11);

                        (6)

                        „navigacijska specifikacija” znači skup zahtjeva za zrakoplov i posadu potrebnih za potporu operacijama navigacije temeljene na performansama u određenom zračnom prostoru;

                        (7)

                        „specifikacija zahtijevanih navigacijskih performansi (RNP) X” znači navigacijska specifikacija na temelju područne navigacije koja obuhvaća zahtjev za praćenje rada sustava i uzbunjivanje u zrakoplovu, pri čemu se „X” se odnosi na lateralnu točnost navigacije u nautičkim miljama ili vrstu operacije i zahtijevane funkcionalnosti;

                        (8)

                        „lateralna navigacija (LNAV)”, „lateralna navigacija/vertikalna navigacija (LNAV/VNAV)” i „učinkovitost lokalizatora s vertikalnim vođenjem (LPV)” znače oznake za različite vrste operativnih minimuma na prilaznim kartama koje prikazuju postupke prilaženja na temelju globalnih navigacijskih satelitskih sustava (GNSS) koji su razvrstani među RNP prilaženja (RNP APCH);

                        (9)

                        „polumjer zakrivljenosti do preletišta (RF)” znači kružna putanja stalnog polumjera oko definiranog središta koja završava u fiksnoj točki;

                        (10)

                        „postupak dvodimenzionalnog prilaženja” ili „postupak 2D prilaženja” znači postupak instrumentalnog prilaženja razvrstan u postupke nepreciznog prilaženja kako je definirano u članku 2. stavku 90. Provedbene Uredbe (EU) br. 923/2012;

                        (11)

                        „postupak trodimenzionalnog prilaženja” ili „postupak 3D prilaženja” znači postupak instrumentalnog prilaženja razvrstan u postupke prilaženja s vertikalnim vođenjem ili preciznog prilaženja kako je definirano u članku 2. stavku 90. Provedbene Uredbe (EU) br. 923/2012;

                        (12)

                        „satelitski sustav za poboljšavanje signala (SBAS)” znači sustav za poboljšavanje signala s velikim pokrivanjem u kojem korisnik GNSS-a sa satelitskog odašiljača prima informacije za poboljšavanje signala;

                        (13)

                        „specifikacija područne navigacije (RNAV) X” znači navigacijska specifikacija na temelju područne navigacije koja ne uključuje zahtjev za praćenje rada sustava i uzbunjivanje u zrakoplovu, pri čemu se „X” odnosi na lateralnu točnost navigacije u nautičkim miljama;

                        (14)

                        „ruta standardnog instrumentalnog dolaska (STAR)” znači zadana ruta dolaska prema pravilima instrumentalnog letenja koja povezuje značajnu točku, obično na ruti ATS-a, s točkom u kojoj može početi objavljeni postupak instrumentalnog prilaženja;

                        (15)

                        „ruta standardnog instrumentalnog odlaska (SID)” znači zadana ruta odlaska prema pravilima instrumentalnog letenja koja povezuje aerodrom sa specificiranom značajnom točkom, obično na ruti ATS-a, u kojoj počinje faza leta na ruti;

                        (16)

                        „navigacijska funkcionalnost” znači detaljno definirana sposobnost navigacijskog sustava koja je potrebna za obavljanje predloženih operacija u zračnom prostoru;

            Članak 3.
            Zahtjevi za PBN
            Pružatelji ATM-a/ANS-a dužni su ispunjavati zahtjeve za uvođenje navigacije temeljene na performansama iz pododjeljka PBN iz Priloga.

            Članak 4.
            Prijelazne mjere

               1.   Pružatelji ATM-a/ANS-a moraju poduzeti potrebne mjere za nesmetan i siguran prijelaz na pružanje svojih usluga pomoću PBN-a u skladu s člankom 3.
               Mjere obuhvaćaju utvrđivanje i provedbu plana prijelaza. Pružatelji ATM-a/ANS-a ažuriraju plan prijelaza.
               Plan prijelaza mora biti u skladu s europskim glavnim planom ATM-a i zajedničkim projektima iz članka 15.a Uredbe (EZ) br. 550/2004 Europskog parlamenta i Vijeća (12).

               2.   Pružatelji ATM-a/ANS-a savjetuju se o nacrtu plana prijelaza i nacrtu svake važne promjene tog plana sa svim sljedećim stranama i prema potrebi uvažavaju njihova stajališta:

                           (a)

                           operatorima aerodroma, korisnicima zračnog prostora i organizacijama koje zastupaju korisnike zračnog prostora na koje utječe pružanje njihovih usluga;

                           (b)

                           upraviteljem mreže iz članka 3. stavka 1. Uredbe (EU) br. 677/2011;

                           (c)

                           pružateljima ATM-a/ANS-a koji pružaju usluge u susjednih blokovima zračnog prostora.

               3.   Nakon provedbe savjetovanja iz stavka 2. pružatelji ATM-a/ANS-a dostavljaju rezultate savjetovanja i nacrt plana prijelaza ili nacrt njegove važne promjene na odobrenje nadležnom tijelu odgovornom za predmetni zračni prostor.
               Nadležno tijelo provjerava je li nacrt plana prijelaza ili nacrt njegove važne promjene u skladu sa zahtjevima iz ove Uredbe, a osobito jesu li uvažena stajališta korisnika zračnog prostora, među njima i onih koji upravljaju državnim zrakoplovima. Država članica nadležnog tijela može propisati da se takva provjera provodi u koordinaciji s drugim mjerodavnim tijelima te države članice.
               To nadležno tijelo obavješćuje pružatelje ATM-a/ANS-a o rezultatu provjere bez nepotrebnog odgađanja. Pružatelji ATM-a/ANS-a ne smiju utvrditi ili provesti plan prijelaza ili njegove važne promjene prije nego ih nadležno tijelo obavijesti da je odobrilo nacrt plana prijelaza ili nacrt njegova važnog ažuriranja.

            Članak 5.
            Isključiva upotreba PBN-a

               1.   Pružatelji ATM-a/ANS-a ne smiju pružati usluge pomoću konvencionalnih navigacijskih postupaka ili pomoću PBN-a koji nije u skladu sa zahtjevima iz točke AUR.PBN.2005 Priloga.

               2.   Stavkom 1. ne dovodi se u pitanje članak 6. i mogućnost pružatelja ATM-a/ANS-a da usluge pružaju pomoću sustava slijetanja koji omogućuju operacije kategorije II., III.A ili III.B u smislu točaka 14., 15. i 16. Priloga I. Uredbi (EU) br. 965/2012.

            Članak 6.
            Mjere za izvanredne situacije
            Pružatelji ATM-a/ANS-a poduzimaju potrebne mjere da mogu nastaviti pružati usluge na druge načine kad su im zbog neočekivanih razloga izvan njihove kontrole GNSS ili druge metode koje se upotrebljavaju za PBN nedostupni, zbog čega im je nemoguće pružati usluge u skladu s člankom 3. Te mjere konkretno obuhvaćaju zadržavanje mreže konvencionalnih navigacijskih sredstava i povezane nadzorne i komunikacijske infrastrukture.

            Članak 7.
            Stupanje na snagu i primjena

               1.   Ova Uredba stupa na snagu dvadesetog dana od dana objave u Službenom listu Europske unije.

               2.   Ova Uredba primjenjuje se od 3. prosinca 2020.
               Međutim, odstupajući od prvog podstavka:

                           (a)

                           članak 5. primjenjuje se od 6. lipnja 2030.;

                           (b)

                           za aerodrome iz točke 1.2.1. Priloga Provedbenoj uredbi (EU) br. 716/2014 i za krajeve instrumentalnih uzletno-sletnih staza s postupcima preciznog prilaženja na drugim aerodromima točka AUR.PBN.2005(1) Priloga primjenjuje se od 25. siječnja 2024.;

                           (c)

                           za sve krajeve instrumentalnih uzletno-sletnih staza točka AUR.PBN.2005(4) Priloga primjenjuju se od 25. siječnja 2024. s obzirom na jednu uspostavljenu rutu, a od 6. lipnja 2030. na sve uspostavljene rute SID-a ili STAR-a;

                           (d)

                           za rute ATS-a ispod FL 150 točka AUR.PBN.2005(6) Priloga primjenjuje se od 25. siječnja 2024.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. srpnja 2018.

                  Za Komisiju

                  Predsjednik

               Jean-Claude JUNCKER

            (1)  SL L 79, 13.3.2008., str. 1.

            (2)  ICAO Doc 9750.

            (3)  Provedbena uredba Komisije (EU) br. 409/2013 od 3. svibnja 2013. o definiciji zajedničkih projekata, uspostavi upravljanja i utvrđivanju poticaja za potporu provedbi europskoga glavnog plana upravljanja zračnim prometom (SL L 123, 4.5.2013., str. 1.).

            (4)  Provedbena uredba Komisije (EU) br. 923/2012 od 26. rujna 2012. o utvrđivanju zajedničkih pravila zračnog prometa i operativnih odredaba u vezi s uslugama i postupcima u zračnoj plovidbi te o izmjeni Provedbene uredbe (EU) br. 1035/2011 i uredaba (EZ) br. 1265/2007, (EZ) br. 1794/2006, (EZ) br. 730/2006, (EZ) br. 1033/2006 i (EU) br. 255/2010 (SL L 281, 13.10.2012., str. 1.).

            (5)  Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka povezanih s letačkim operacijama u skladu s Uredbom (EZ) br. 216/2008 Europskog parlamenta i Vijeća (SL L 296, 25.10.2012., str. 1.).

            (6)  Uredba Komisije (EU) br. 452/2014 od 29. travnja 2014. o utvrđivanju tehničkih zahtjeva i upravnih postupaka u vezi s letačkim operacijama operatora iz trećih zemalja u skladu s Uredbom (EZ) br. 216/2008 Europskog parlamenta i Vijeća (SL L 133, 6.5.2014., str. 12.).

            (7)  Provedbena uredba Komisije (EU) br. 716/2014 оd 27. lipnja 2014. o uspostavljanju Zajedničkog pilot-projekta za potporu provedbe Glavnog plana upravljanja europskim zračnim prometom (SL L 190, 28.6.2014., str. 19.).

            (8)  Uredba Komisije (EU) br. 677/2011 od 7. srpnja 2011. o utvrđivanju detaljnih pravila za provedbu mrežnih funkcija za upravljanje zračnim prometom (ATM) i izmjeni Uredbe (EU) br. 691/2010 (SL L 185, 15.7.2011., str. 1.).

            (9)  Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (SL L 96, 31.3.2004., str. 1.).

            (10)  Uredba (EZ) br. 551/2004 Europskog parlamenta i Vijeća od 10. ožujka 2004. o organizaciji i korištenju zračnog prostora u jedinstvenom europskom zračnom prostoru (Uredba o zračnom prostoru) (SL L 96, 31.3.2004., str. 20.).

            (11)  Uredba Komisije (EU) br. 139/2014 od 12. veljače 2014. o utvrđivanju zahtjeva i upravnih postupaka u vezi s aerodromima u skladu s Uredbom (EZ) br. 216/2008 Europskog parlamenta i Vijeća (SL L 44, 14.2.2014., str. 1.).

            (12)  Uredba (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (SL L 96, 31.3.2004., str. 10.).

            PRILOG

               PODDIO PBN – Navigacija temeljena na performansama

               AUR.PBN.1005   Predmet

            U skladu s člankom 3. u ovom se Poddijelu utvrđuju zahtjevi za uvođenje navigacije temeljene na performansama (PBN) koje moraju ispunjavati pružatelji ATM-a/ANS-a.

               AUR.PBN.2005   Rute i postupci

                        (1)

                        Pružatelji ATM-a/ANS-a uvode, na svim krajevima instrumentalnih uzletno-sletnih staza, postupke u skladu sa zahtjevima specifikacije RNP prilaženja (RNP APCH), uključujući minimume za LNAV, LNAV/VNAV i LPV te, ako je potrebno zbog gustoće ili složenosti prometa, etape s polumjerom zakrivljenosti do preletišta (RF).

                        (2)

                        Odstupajući od točke (1), na krajevima instrumentalnih uzletno-sletnih staza gdje je zbog terenskih uvjeta, prepreka ili razdvajanja zračnog prometa preteško uvesti postupak 3D prilaženja, pružatelji ATM-a/ANS-a uvode postupke 2D prilaženja u skladu sa zahtjevima specifikacije RNP prilaženja (RNP APCH). U tom slučaju mogu, uz te postupke 2D prilaženja, uvesti i postupke 3D prilaženja u skladu sa zahtjevima specifikacije RNP prilaženja s odobrenjem (RNP AR APCH).

                        (3)

                        Odstupajući od točke (1), na krajevima instrumentalnih uzletno-sletnih staza bez odgovarajuće pokrivenosti SBAS-om pružatelji ATM-a/ANS-a uvode RNP APCH postupke, uključujući minimume za LNAV i LNAV/VNAV. Pružatelji ATM-a/ANS-a uvode i minimume za LPV na tim krajevima instrumentalnih uzletno-sletnih staza najkasnije 18 mjeseci od datuma dostupnosti odgovarajuće pokrivenosti SBAS-om.

                        (4)

                        Ako su pružatelji ATM-a/ANS-a uspostavili rute SID-a ili STAR-a, one moraju biti u skladu sa zahtjevima specifikacije RNAV 1.

                        (5)

                        Odstupajući od točke (4), ako su pružatelji ATM-a/ANS-a uspostavili rute SID-a ili STAR-a i ako je nužno zahtijevati veće performanse radi održavanja kapaciteta zračnog prometa i sigurnosti na područjima s velikom gustoćom prometa, složenošću prometa ili obilježjima terena, one moraju biti u skladu sa zahtjevima specifikacije RNP 1, uključujući najmanje jednu od sljedećih dodatnih navigacijskih funkcionalnosti:

                                    (a)

                                    operacije uzduž vertikalne putanje i između dva preletišta uz upotrebu:

                                                i.

                                                ograničenja visine „AT”;

                                                ii.

                                                ograničenja visine „AT OR ABOVE”;

                                                iii.

                                                ograničenja visine „AT OR BELOW”;

                                                iv.

                                                ograničenja „WINDOW”;

                                    (b)

                                    etape s polumjerom zakrivljenosti do preletišta.

                        (6)

                        Ako su pružatelji ATM-a/ANS-a uspostavili rute ATS-a za operacije na ruti, izvode ih u skladu sa zahtjevima specifikacije RNAV 5.

                        (7)

                        Odstupajući od točaka (4) i (6), ako su pružatelji ATM-a/ANS-a uspostavili rute ATS-a, rute SID-a ili rute STAR-a za operacije rotokoptera, izvode te rute u skladu sa zahtjevima specifikacije RNP 0.3, RNAV 1 ili RNP 1. U tom slučaju imaju pravo odlučiti koji će od tih triju skupova zahtjeva ispunjavati.


title: Provedbena uredba Komisije (EU) 2018/1077 оd 30. srpnja 2018. o izmjeni Provedbene uredbe (EU) br. 808/2014 o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR)

text:
                  31.7.2018

                  HR

                  Službeni list Europske unije

                  L 194/44

         PROVEDBENA UREDBA KOMISIJE (EU) 2018/1077
         оd 30. srpnja 2018.
         o izmjeni Provedbene uredbe (EU) br. 808/2014 o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (1), a posebno njezin članak 8. stavak 3.,
         budući da:

                     (1)

                     Provedbenom uredbom Komisije (EU) br. 808/2014 (2) utvrđena su pravila primjene Uredbe (EU) br. 1305/2013. Uredbom (EU) 2017/2393 Europskog parlamenta i Vijeća (3) izmijenjena je Uredba (EU) br. 1305/2013 pojednostavnjenjem općih pravila za Europski poljoprivredni fond za ruralni razvoj (EPFRR). Pravila primjene Uredbe (EU) br. 1305/2013 trebalo bi stoga na odgovarajući način izmijeniti.

                     (2)

                     Obveza odabira tijelâ za pružanje savjeta putem posebnog poziva na podnošenje ponuda ukinuta je. Provedbena pravila koja se odnose na pozive za podnošenje ponuda stoga bi trebalo izbrisati.

                     (3)

                     Pravila za zajedničko uspostavljanje gospodarstava mladih poljoprivrednika uvedena su člankom 2. stavkom 1. točkom (n) Uredbe (EU) br. 1305/2013, a definicija „datuma uspostavljanja” dodana je u članku 2. stavku 1. točki (s) te uredbe. Stoga bi trebalo uskladiti odredbe koje se odnose na mlade poljoprivrednike utvrđene u dijelu 1. stavku 8. Priloga I. Provedbenoj uredbi (EU) br. 808/2014. Štoviše, nakon brisanja članka 57. Provedbene uredbe Komisije (EU) br. 809/2014 (4) koji je sadržavao pravila o razvoju poljoprivrednih gospodarstava i poslovanja, trebalo bi pojednostavniti i pravila koja se odnose na poslovni plan utvrđena Provedbenom uredbom (EU) br. 808/2014.

                     (4)

                     Pravila o financijskim instrumentima pojednostavnjena su. Osobito, odstupanje od primjenjivosti kriterija za odabir za operacije kojima se pruža potpora putem financijskih instrumenata uvedeno je člankom 49. stavkom 4. Uredbe (EU) br. 1305/2013. Dio 1. stavak 8. Priloga I. Provedbenoj uredbi (EU) br. 808/2014 trebalo bi uskladiti s tim odstupanjem.

                     (5)

                     Kako bi se izbjeglo nepotrebno administrativno opterećenje, a posebno česte izmjene planova financiranja, potrebno je pojasniti da se gornja granica za prekoračenje planiranih doprinosa EPFRR-a kako je predstavljeno u planu financiranja svakog programa izračunava na razini ukupnog iznosa svake mjere.

                     (6)

                     Člankom 39.a Uredbe (EU) br. 1305/2013 predviđena je potpora poljoprivrednicima putem instrumenta za stabilizaciju prihoda prilagođenog pojedinačnim sektorima, a člankom 37. te uredbe dopuštena je potpora poljoprivrednim programima osiguranja koji pokrivaju gubitke veće od 20 % prosječne godišnje proizvodnje nastale zbog nepovoljnih klimatskih prilika, bolesti životinja ili bilja, najezde nametnika ili okolišnog incidenta. U skladu s člankom 8. stavkom 1. točkom (h) Uredbe (EU) br. 1305/2013 u planu financiranja trebao bi biti naveden planirani doprinos EPFRR-a i stopa doprinosa EPFRR-a

                     (7)

                     Provedbenu uredbu (EU) br. 808/2014 trebalo bi stoga na odgovarajući način izmijeniti.

                     (8)

                     Mjere predviđene ovom Uredbom u skladu su s mišljenjem Odbora za ruralni razvoj,

               DONIJELA JE OVU UREDBU:

            Članak 1.
            Provedbena uredba (EU) br. 808/2014 mijenja se kako slijedi:

                        1.

                        Članak 7. briše se.

                        2.

                        U članku 8. briše se stavak 1.

                        3.

                        Dio 1. Priloga I. mijenja se kako slijedi:

                                    (a)

                                    stavak 8. „Opis odabranih mjera” mijenja se kako slijedi:

                                                i.

                                                U točki 2. podtočka (c) zamjenjuje se sljedećim:

                                                            „(c)

                                                            područje primjene, visinu potpore, prihvatljive korisnike i, ako je relevantno, metodologiju izračuna iznosa ili stope potpore raščlanjenih, ako je potrebno, po podmjerama i/ili vrstama operacija. Za svaku se vrstu operacije navodi specifikacija prihvatljivih troškova, uvjeti prihvatljivosti, iznosi i stope potpore koji se na nju primjenjuju te načela utvrđivanja kriterija odabira. Ako se potpora pruža financijskom instrumentu koji se primjenjuje u skladu s člankom 38. stavkom 4. prvim podstavkom točkama (a) i (b) Uredbe (EU) br. 1303/2013, opis vrste financijskog instrumenta, općih kategorija krajnjih korisnika, općih kategorija prihvatljivih troškova i maksimalna razina potpore.”;

                                                ii.

                                                u točki 2.(e), podtočka 5. zamjenjuje se sljedećim:
                                                „5.   Razvoj poljoprivrednih gospodarstava i poslovanja (članak 19. Uredbe (EU) br. 1305/2013)

                                                            —

                                                            definicija malog poljoprivrednog gospodarstva iz članka 19. stavka 1. točke (a) podtočke iii. Uredbe (EU) br. 1305/2013,

                                                            —

                                                            definicija mjera iz članka 2. stavka 1. točke (s) Uredbe (EU) br. 1305/2013 („datum uspostavljanja”),

                                                            —

                                                            utvrđivanje gornjeg i donjeg praga iz članka 19. stavka 4. petog podstavka Uredbe (EU) br. 1305/2013,

                                                            —

                                                            posebni uvjeti za potporu mladim poljoprivrednicima kada ne osnivaju gospodarstvo kao jedini voditelji gospodarstva u skladu s člankom 2. stavcima 1. i 2. Delegirane uredbe (EU) br. 807/2014,

                                                            —

                                                            informacije o primjeni razdoblja počeka iz članka 2. stavka 3. Delegirane uredbe (EU) br. 807/2014,

                                                            —

                                                            sažetak zahtjeva u pogledu poslovnog plana,

                                                            —

                                                            korištenje mogućnosti kombiniranja različitih mjera s pomoću poslovnog plana koji mladim poljoprivrednicima omogućuje pristup tim mjerama,

                                                            —

                                                            obuhvaćena područja diversifikacije.”;

                                                iii.

                                                u točki 2.(e) naslov točke 16. zamjenjuje se sljedećim:
                                                „16.
                                                      Upravljanje rizikom (članci od 36. do 39.a Uredbe (EU) br. 1305/2013)”;

                                    (b)

                                    stavak 10. (c) mijenja se kako slijedi:

                                                i.

                                                u prvom podstavku dodaje se sljedeća točka v.:

                                                            „v.

                                                            za operacije koje se provode u skladu s člankom 37. Uredbe (EU) br. 1305/2013 gdje je donja granica gubitka utvrđena na 20 % i za operacije koje se provode u skladu s člankom 39.a Uredbe (EU) br. 1305/2013 okvirni ukupni doprinos Unije i okvirna stopa doprinosa.”;

                                                ii.

                                                dodaje se sljedeći podstavak:
                                                „Za potrebe privremenih plaćanja iz članka 36. Uredbe (EU) br. 1306/2013, plaćanje preostalog iznosa iz članka 37. i poravnanje računa iz članka 51. te uredbe, doprinos EPFRR-a koji se plaća u pogledu prihvatljivog javnog rashoda predmetnog programa poštuje se na razini mjere.”.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. srpnja 2018.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 487.

            (2)  Provedbena uredba Komisije (EU) br. 808/2014 od 17. srpnja 2014. o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR) (SL L 227, 31.7.2014., str. 18.).

            (3)  Uredba (EU) 2017/2393 Europskog parlamenta i Vijeća od 13. prosinca 2017. o izmjeni uredaba (EU) br. 1305/2013 o potpori ruralnom razvoju iz Europskoga poljoprivrednog fonda za ruralni razvoj (EPFRR), (EU) br. 1306/2013 o financiranju, upravljanju i nadzoru zajedničke poljoprivredne politike, (EU) br. 1307/2013 o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike, (EU) br. 1308/2013 o uspostavljanju zajedničke organizacije tržišta poljoprivrednih proizvoda i (EU) br. 652/2014 o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal (SL L 350, 29.12.2017., str. 15.).

            (4)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).


title: Provedbena uredba Komisije (EU) 2018/1201 оd 22. kolovoza 2018. o upisu naziva u registar zajamčeno tradicionalnih specijaliteta („Kiełbasa krakowska sucha staropolska” (ZTS))

text:
                  27.8.2018

                  HR

                  Službeni list Europske unije

                  L 217/5

         PROVEDBENA UREDBA KOMISIJE (EU) 2018/1201
         оd 22. kolovoza 2018.
         o upisu naziva u registar zajamčeno tradicionalnih specijaliteta („Kiełbasa krakowska sucha staropolska” (ZTS))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (b) Uredbe (EU) br. 1151/2012, zahtjev Poljske za upis naziva „Kiełbasa krakowska sucha staropolska” u registar objavljen je u Službenom listu Europske unije (2).

                     (2)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, naziv „Kiełbasa krakowska sucha staropolska” potrebno je upisati u registar,

               DONIJELA JE OVU UREDBU:

            Članak 1.
            Naziv „Kiełbasa krakowska sucha staropolska” (ZTS) upisuje se u registar.
            Naziv iz prvog stavka odnosi se na proizvod iz razreda 1.2. Mesni proizvodi (kuhani, soljeni, dimljeni itd.) iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. kolovoza 2018.

                  Za Komisiju,

                  u ime predsjednika,

               Pierre MOSCOVICI

                  Član Komisije

            (1)  SL L 343, 14.12.2012., str. 1.

            (2)  SL C 53, 13.2.2018., str. 11.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2018/1264 оd 20. rujna 2018. o produljenju odobrenja aktivne tvari petoksamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  21.9.2018

                  HR

                  Službeni list Europske unije

                  L 238/71

         PROVEDBENA UREDBA KOMISIJE (EU) 2018/1264
         оd 20. rujna 2018.
         o produljenju odobrenja aktivne tvari petoksamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
         budući da:

                     (1)

                     Direktivom Komisije 2006/41/EZ (2) petoksamid je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari petoksamid, kako je navedena u dijelu A Priloga Provedbenoj uredbi (EU) br. 540/2011, istječe 31. siječnja 2019.

                     (4)

                     Zahtjev za produljenje odobrenja aktivne tvari petoksamid podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 31. kolovoza 2016. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositelju zahtjeva i državama članicama na očitovanje te je primljene primjedbe proslijedila Komisiji. Agencija je osim toga sažetak dodatne dokumentacije učinila dostupnim javnosti.

                     (8)

                     Agencija je 30. kolovoza 2017. Komisiji dostavila zaključak (6) o tome može li se pretpostaviti da petoksamid ispunjava mjerila za odobravanje iz članka 4. Uredbe (EZ) br. 1107/2009. Komisija je 6. listopada 2017. Stalnom odboru za bilje, životinje, hranu i hranu za životinje dostavila nacrt izvješća o produljenju odobrenja za petoksamid.

                     (9)

                     Podnositelju zahtjeva omogućeno je podnošenje primjedbi na nacrt izvješća o produljenju.

                     (10)

                     Za jednu ili više reprezentativnih uporaba najmanje jednog sredstva za zaštitu bilja koje sadržava aktivnu tvar petoksamid utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena.

                     (11)

                     Stoga je primjereno produljiti odobrenje za petoksamid.

                     (12)

                     Procjena rizika za produljenje odobrenja aktivne tvari petoksamid temelji se na ograničenom broju reprezentativnih uporaba, no time se ne ograničavaju uporabe za koje se mogu odobriti sredstva za zaštitu bilja koja sadržavaju petoksamid. Stoga je primjereno ukinuti ograničenje za uporabu te tvari isključivo kao herbicida.

                     (13)

                     U skladu s člankom 14. stavkom 1. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete i ograničenja. Posebno je primjereno zatražiti dodatne potvrdne informacije.

                     (14)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (15)

                     Provedbenom uredbom Komisije (EU) 2018/84 (7) datum isteka odobrenja za petoksamid produljen je do 31. siječnja 2019. kako bi se postupak produljenja mogao dovrši prije isteka odobrenja te aktivne tvari. Međutim, budući da je odluka o produljenju odobrenja donesena prije novog datuma isteka odobrenja, ova Uredba trebala bi se primjenjivati od 1. prosinca 2018.

                     (16)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Produljenje odobrenja aktivne tvari
            Odobrenje aktivne tvari petoksamid produljuje se kako je utvrđeno u Prilogu I.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. prosinca 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. rujna 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2006/41/EZ od 7. srpnja 2006. o izmjeni Direktive Vijeća 91/414/EEZ radi uvrštenja klotianidina i petoksamida kao aktivnih tvari (SL L 187, 8.7.2006., str. 24.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA Journal 2017.;15(9):4981, [22 str.]. Dostupno na internetu: www.efsa.europa.eu.

            (7)  Provedbena uredba Komisije (EU) 2018/84 оd 19. siječnja 2018. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari klorpirifos, klorpirifos-metil, klotianidin, spojevi bakra, dimoksistrobin, mankozeb, mekoprop-p, metiram, oksamil, petoksamid, propikonazol, propineb, propizamid, piraklostrobin i zoksamid (SL L 16, 20.1.2018., str. 8.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Istek odobrenja

                        Posebne odredbe

                        Petoksamid
                        CAS br. 106700-29-2
                        CIPAC br. 665

                        2-kloro-N-(2-etoksietil)-N-(2-metil-1-fenilprop-1-enil)acetamid

                        ≥ 940 g/kg
                        Nečistoće:
                        Toluen: najviše 3 g/kg.

                        1. prosinca 2018.

                        30. studenoga 2033.

                        DIO A
                        Aktivna tvar na istoj se površini smije upotrebljavati jedanput svake dvije godine, uz najveću dopuštenu dozu od 1 200  g aktivne tvari po hektaru.
                        DIO B.
                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za petoksamid, a posebno njegovi dodaci I. i II.
                        U svojoj ukupnoj ocjeni države članice moraju obratiti posebnu pozornost na sljedeće:

                                    —

                                    rizik od metabolita u podzemnim vodama ako se petoksamid primjenjuje u područjima s osjetljivim tlom i/ili nepovoljnim klimatskim uvjetima;

                                    —

                                    rizik za vodene organizme i gujavice;

                                    —

                                    rizik za potrošače od ostataka u kulturama u plodoredu ili u slučaju propadanja usjeva.

                              Uvjeti uporabe prema potrebi uključuju mjere za smanjenje rizika.
                        Podnositelj zahtjeva mora Komisiji, državama članicama i Agenciji dostaviti potvrdne informacije o sljedećem:

                                    1.

                                    relevantnosti metabolita koji mogu biti prisutni u podzemnim vodama, uzimajući u obzir relevantno razvrstavanje petoksamida u skladu s Uredbom (EZ) br. 1272/2008 Europskog parlamenta i Vijeća (2), osobito kao karcinogene tvari kategorije 2.;

                                    2.

                                    učinku postupaka pročišćavanja vode na vrstu ostataka prisutnih u vodi za piće;

                                    3.

                                    potencijalu petoksamida za endokrinu disrupciju rada štitnjače i dostaviti barem podatke o mehanizmu djelovanja kako bi se razjasnilo postoji li endokrin način disruptivnog djelovanja na rad štitnjače.

                              Podnositelj zahtjeva mora dostaviti informacije iz točke 1. u roku od jedne godine od objave mišljenja o riziku i zatraženim informacijama Odbora za procjenu rizika Europske agencije za kemikalije (ECHA) donesenog u skladu s člankom 37. stavkom 4. Uredbe (EZ) br. 1272/2008 Europskog parlamenta i Vijeća.
                        Podnositelj zahtjeva mora dostaviti informacije iz točke 2. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.
                        Podnositelj zahtjeva mora dostaviti informacije iz točke 3. do 10. studenoga 2020. u skladu s Uredbom Komisije (EU) 2018/605 (3) o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije i sa zajedničkim smjernicama za utvrđivanje endokrino disruptivnih tvari koje su donijele EFSA i ECHA.

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju.

               (2)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

               (3)  Uredba Komisije (EU) 2018/605 оd 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije (SL L 101, 20.4.2018., str. 33.).

            PRILOG II.
            Prilog Provedbenoj uredbi (EU) br. 540/2011 mijenja se kako slijedi:

                        (1)

                        u dijelu A briše se unos 122. za petoksamid;

                        (2)

                        u dijelu B dodaje se sljedeći unos:

                                    Broj

                                    Uobičajeni naziv, identifikacijski brojevi

                                    Kemijski naziv prema IUPAC-u

                                    Čistoća (1)

                                    Datum odobrenja

                                    Istek odobrenja

                                    Posebne odredbe

                                    „127

                                    Petoksamid
                                    CAS br. 106700-29-2
                                    CIPAC br. 665

                                    2-kloro-N-(2-etoksietil)-N-(2-metil-1-fenilprop-1-enil)acetamid

                                    ≥ 940 g/kg
                                    Nečistoće:
                                    Toluen: najviše 3 g/kg.

                                    1. prosinca 2018.

                                    30. studenoga 2033.

                                    DIO A
                                    Aktivna tvar na istoj se površini smije upotrebljavati jedanput svake dvije godine, uz najveću dopuštenu dozu od 1 200  g aktivne tvari po hektaru.
                                    DIO B.
                                    Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za petoksamid, a posebno njegovi dodaci I. i II.
                                    U svojoj ukupnoj ocjeni države članice moraju obratiti posebnu pozornost na sljedeće:

                                                —

                                                rizik od metabolita u podzemnim vodama ako se petoksamid primjenjuje u područjima s osjetljivim tlom i/ili nepovoljnim klimatskim uvjetima;

                                                —

                                                rizik za vodene organizme i gujavice;

                                                —

                                                rizik za potrošače od ostataka u kulturama u plodoredu ili u slučaju propadanja usjeva.

                                          Uvjeti uporabe prema potrebi uključuju mjere za smanjenje rizika.
                                    Podnositelj zahtjeva mora Komisiji, državama članicama i Agenciji dostaviti potvrdne informacije o sljedećem:

                                                1.

                                                relevantnosti metabolita koji mogu biti prisutni u podzemnim vodama, uzimajući u obzir relevantno razvrstavanje petoksamida u skladu s Uredbom (EZ) br. 1272/2008 Europskog parlamenta i Vijeća (2), osobito kao karcinogene tvari kategorije 2.;

                                                2.

                                                učinku postupaka pročišćavanja vode na vrstu ostataka prisutnih u vodi za piće;

                                                3.

                                                potencijalu petoksamida kao endokrinog disruptora rada štitnjače i dostaviti barem podatke o mehanizmu djelovanja kako bi se razjasnilo postoji li endokrino disruptivno djelovanje na rad štitnjače.

                                          Podnositelj zahtjeva mora dostaviti informacije iz točke 1. u roku od jedne godine od objave mišljenja o riziku i zatraženim informacijama Odbora za procjenu rizika Europske agencije za kemikalije (ECHA) donesenog u skladu s člankom 37. stavkom 4. Uredbe (EZ) br. 1272/2008 Europskog parlamenta i Vijeća.
                                    Podnositelj zahtjeva mora dostaviti informacije iz točke 2. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.
                                    Podnositelj zahtjeva mora dostaviti informacije iz točke 3. do 10. studenoga 2020. u skladu s Uredbom Komisije (EU) 2018/605 (3) o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije i sa zajedničkim smjernicama za utvrđivanje endokrino disruptivnih tvari koje su donijele EFSA i ECHA.”

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju.

               (2)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

               (3)  Uredba Komisije (EU) 2018/605 оd 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije (SL L 101, 20.4.2018., str. 33.).


title: Provedbena uredba Komisije (EU) 2018/1265 оd 20. rujna 2018. o odobravanju aktivne tvari fenpikoksamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011 (Tekst značajan za EGP.)

text:
                  21.9.2018

                  HR

                  Službeni list Europske unije

                  L 238/77

         PROVEDBENA UREDBA KOMISIJE (EU) 2018/1265
         оd 20. rujna 2018.
         o odobravanju aktivne tvari fenpikoksamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
         budući da:

                     (1)

                     U skladu s člankom 7. stavkom 1. Uredbe (EZ) br. 1107/2009 Ujedinjena Kraljevina je 2. prosinca 2014. od trgovačkog društva Dow AgroScience GmbH primila zahtjev za odobrenje aktivne tvari fenpikoksamid.

                     (2)

                     U skladu s člankom 9. stavkom 3. te uredbe Ujedinjena Kraljevina je kao država članica izvjestiteljica 13. siječnja 2015. obavijestila podnositelja zahtjeva, ostale države članice, Komisiju i Europsku agenciju za sigurnost hrane („Agencija”) o prihvatljivosti zahtjeva.

                     (3)

                     Država članica izvjestiteljica dostavila je 13. listopada 2016. nacrt izvještaja o procjeni Komisiji, pri čemu je primjerak poslala Agenciji, u kojem ocjenjuje može li se očekivati da ta aktivna tvar ispunjava mjerila za odobravanje iz članka 4. Uredbe (EZ) br. 1107/2009.

                     (4)

                     Agencija je postupila u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. Uredbe (EZ) br. 1107/2009 zatražila je da podnositelj zahtjeva državama članicama, Komisiji i Agenciji dostavi dodatne informacije. Država članica izvjestiteljica dostavila je Agenciji ocjenu dodatnih informacija 31. srpnja 2017. u obliku ažuriranog nacrta izvješća o ocjeni.

                     (5)

                     Agencija je 22. prosinca 2017. podnositelju zahtjeva, državama članicama i Komisiji dostavila svoj zaključak (2) o tome može li se za aktivnu tvar fenpikoksamid očekivati da ispunjava mjerila za odobravanje iz članka 4. Uredbe (EZ) br. 1107/2009. Agencija je svoj zaključak stavila na raspolaganje javnosti.

                     (6)

                     Komisija je 23. ožujka 2018. Stalnom odboru za bilje, životinje, hranu i hranu za životinje predstavila izvješće o pregledu za fenpikoksamid i nacrt uredbe kojom se predviđa odobrenje fenpikoksamida.

                     (7)

                     Za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar, a posebno u pogledu uporaba koje su ispitane i navedene u izvješću o pregledu, utvrđeno je da su mjerila za odobravanje iz članka 4. Uredbe (EZ) br. 1107/2009 ispunjena.

                     (8)

                     Stoga je primjereno odobriti fenpikoksamid.

                     (9)

                     U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete i ograničenja. Posebno je primjereno zatražiti dodatne potvrdne informacije.

                     (10)

                     U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (3).

                     (11)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje aktivne tvari
            Aktivna tvar fenpikoksamid, kako je navedena u Prilogu I., odobrava se u skladu s uvjetima utvrđenima u tom prilogu.

            Članak 2.
            Izmjena Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. rujna 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  EFSA (Europska agencija za sigurnost hrane), 2018. Zaključak o stručnom pregledu procjene rizika od uporabe aktivne tvari fenpikoksamid (XDE-777) kao pesticida. EFSA Journal 2018.;16(1):5146, 27 str. https://doi.org/10.2903/j.efsa.2018.5146.

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Prestanak odobrenja

                        Posebne odredbe

                        Fenpikoksamid
                        CAS br.: 517875-34-2
                        CIPAC br.: 991

                        (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridin-2-karboksamido}-6-metil-4,9-diokso-1,5-dioksonan-7-il izobutirat

                        ≥ 750 g/kg

                        11. listopada 2018.

                        11. listopada 2028.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za fenpikoksamid, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    —

                                    utjecaj prerade na procjenu rizika za potrošače,

                                    —

                                    rizik za vodene organizme.

                              Uvjeti uporabe prema potrebi uključuju mjere za smanjenje rizika.
                        Podnositelj zahtjeva mora dostaviti potvrdne informacije o sljedećem:

                                    1.

                                    tehnička specifikacija aktivne tvari kako se proizvodi (na temelju komercijalne razine proizvodnje) i sukladnost serija toksičnosti s potvrđenom tehničkom specifikacijom;

                                    2.

                                    učinak postupaka pročišćavanja vode na vrstu ostataka prisutnih u vodi za piće;

                                    3.

                                    potencijalna endokrina štetnost fenpikoksamida za rad štitnjače, uz posebno pružanje podataka o mehanizmu djelovanja kojima se pojašnjava, u skladu s točkama 3.6.5. i 3.8.2. Priloga II. Uredbi (EZ) br. 1107/2009, kako je izmijenjena Uredbom Komisije (EU) 2018/605 (2), jesu li učinci opaženi u studijama koje su podnesene na odobrenje povezani s endokrinom disrupcijom štitnjače.

                              Podnositelj zahtjeva dužan je Komisiji, državama članicama i Agenciji dostaviti informacije iz točke 1. do 11. listopada 2019., iz točke 2. u roku od dvije godine nakon što Komisija javnosti učini dostupnima smjernice za ocjenu učinka postupaka pročišćavanja vode na vrstu ostataka prisutnih u površinskim odnosno podzemnim vodama i iz točke 3. do 10. studenoga 2020.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  Uredba Komisije (EU) 2018/605 оd 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije. (SL L 101, 20.4.2018., str. 33.).

            PRILOG II.
            U dijelu B Priloga Provedbenoj uredbi (EU) br. 540/2011 dodaje se sljedeći unos:

                           Br.

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća (1)

                           Datum odobrenja

                           Prestanak odobrenja

                           Posebne odredbe

                           „126

                           Fenpikoksamid
                           CAS br.: 517875-34-2
                           CIPAC br.: 991

                           (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridin-2-karboksamido}-6-metil-4,9-diokso-1,5-dioksonan-7-il izobutirat

                           ≥ 750 g/kg

                           11. listopada 2018.

                           11. listopada 2028.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za fenpikoksamid, a posebno njegovi dodaci I. i II.
                           U toj ukupnoj ocjeni države članice moraju obratiti posebnu pozornost na sljedeće:

                                       —

                                       utjecaj prerade na procjenu rizika za potrošače,

                                       —

                                       rizik za vodene organizme.

                                 Uvjeti uporabe prema potrebi uključuju mjere za smanjenje rizika.
                           Podnositelj zahtjeva mora dostaviti potvrdne informacije o sljedećem:

                                       1.

                                       tehnička specifikacija aktivne tvari kako se proizvodi (na temelju komercijalne razine proizvodnje) i sukladnost serija toksičnosti s potvrđenom tehničkom specifikacijom;

                                       2.

                                       učinak postupaka pročišćavanja vode na vrstu ostataka prisutnih u vodi za piće;

                                       3.

                                       potencijalna endokrina štetnost fenpikoksamida za rad štitnjače, uz posebno pružanje podataka o mehanizmu djelovanja kojima se pojašnjava, u skladu s točkama 3.6.5. i 3.8.2. Priloga II. Uredbi (EZ) br. 1107/2009, kako je izmijenjena Uredbom Komisije (EU) 2018/605 (2), jesu li učinci opaženi u studijama koje su podnesene na odobrenje povezani s endokrinom disrupcijom štitnjače.

                                 Podnositelj zahtjeva dužan je Komisiji, državama članicama i Agenciji dostaviti informacije iz točke 1. do 11. listopada 2019., iz točke 2. u roku od dvije godine nakon što Komisija učini dostupnima javnosti smjernice za ocjenu učinka postupaka pročišćavanja vode na vrstu ostataka prisutnih u površinskim odnosno podzemnim vodama i iz točke 3. do 10. studenoga 2020.”

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  Uredba Komisije (EU) 2018/605 оd 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije. (SL L 101, 20.4.2018., str. 33.).